Facebook skep klets-app spesiaal vir paartjies | Netwerk24
Facebook het 'n nuwe app spesiaal vir paartjies geskep. Foto: Facebook
Tuned is vir nou nog net in Amerika en Kanada op Apple-toestelle beskikbaar. Dit is nog nie bekend wanneer Facebook dit ook in ander lande beskikbaar sal stel nie.
Met Tuned kan paartjies gedigte, liefdesbriefies, video's en musiek aan mekaar stuur.
Die mikpunt is om 'n "private plek" te skep waar paartjies idees, boodskappe en ander dinge kan kwytraak wat net die ander persoon sal sien.
Hierdie gesprekke sal egter nie gekodeer wees nie, wat beteken dit kan tegnies deur Facebook of kuberkrakers onderskep word.
Gesprekke op Messenger en Instagram is ook nie gekodeer nie, so dit is eweneens 'n risiko om sensitiewe inligting op daardie platforms te deel.
Gesprekke op WhatsApp is wel gekodeer, wat beteken net die bedoelde ontvanger van 'n boodskap kan dit lees.
Facebook het reeds in 2018 aangekondig hy betree die mark van aanlyn afsprake.
Sy afspraak-app, wat soortgelyk is aan Tinder of Bumble, is reeds in 20 lande beskikbaar, maar nie in Suid-Afrika nie.
Tuned sal as 'n afsonderlike app bedryf word en is gemik op mense wat reeds verlief is, eerder as op persone wat soek na liefde.